**Metodický pokyn**

**k seminárnym prácam na Katedre politológie Trenčianskej univerzity Alexandra Dubčeka v Trenčíne**

|  |
| --- |
| Číslo: 5-CUPPOL-001 |
| Účinnosť od: 20. 11. 2015 |
| Vypracoval: Meno Podpis Funkcia/ODD  Mgr. Pavol Struhár, PhD tajomník CUP |
| Verifikoval: Meno Podpis Funkcia  Doc. PhDr. PaedDr. Karol Janas, PhD. vedúci KP |
| Schválil: : Meno Podpis Funkcia  Doc. PhDr. PaedDr. Karol Janas, PhD. vedúci KP |

***Metodické usmernenie k tvorbe seminárnych prác na Katedre politológie***

Seminárnou prácou sa rozumie školské dielo vypracované študentom v rámci pravidelnej výučby, či už prednášok alebo seminárnych cvičení. Požadovaný rozsah prípadne štruktúra je daná vyučujúcim. Seminárnou prácou sa overuje schopnosť študenta aplikovať získané vedomosti a zručnosti z daného predmetu v samostatnej tvorivej práci. Vypracovanie seminárnej práce môže byť pedagógom stanovené ako podmienka k získaniu klasifikovaného zápočtu alebo k prihláseniu na skúšku. Študenti Katedry politológie sa pri vypracovaní seminárnych prác primárne riadia týmto dokumentom.

1. **Príprava na tvorbu seminárnej práce**

Tvorba seminárnej resp. záverečnej práce začína ešte pred samotným písaním. Jedným z prvých a najdôležitejších krokov je určenie samotného názvu práce, ktorý reflektuje na tému, ktorou sa autor plánuje zaoberať. Väčšinou je téma práce, ktorú chce študent riešiť, príliš všeobecná a rozsiahla, a preto si ju musí študent dostatočne zúžiť, spresniť alebo rozdeliť na menšie časti, z ktorých si vyberie predmet svojho bádania. Študent by mal zvážiť, či je k téme dostatok informačných zdrojov, či ju dokáže spracovať v dostatočnej kvalite a v neposlednom rade, či je téma zaujímavá a práca bude mať určitý prínos. Študentovi v tejto súvislosti pomôže, ak si ešte pred voľbou témy čiastočne preštuduje dostupnú literatúru resp. informačné zdroje, prípadne sa poradí so svojim vyučujúcim.

Druhým krokom je samotné vyhľadávanie zdrojov. Táto etapa je študentmi často podceňovaná, z čoho vychádzajú nasledovné nedostatky:

* používanie malého množstvo zdrojov, čím je nedostatočne pokrytá problematika,
* čerpanie len zo zdrojov, ktoré sú najľahšie dostupné a z toho plynúce prispôsobenie obsahu práce dostupným zdrojom,
* preberanie informácií z nedôveryhodných zdrojov (neodborné články z internetu, politicky alebo ideologicky zaťažené texty, rôzne stredoškolské a vysokoškolské texty, texty bez autorstva, bakalárske či diplomové práce)
* využívanie českých a slovenských učebníc, ktoré však veľmi často nedokážu plnohodnotne nahradiť monografie a špecializované publikácie zo zahraničia.

Študenti by pri svojej práci mali vo väčšej miere využívať elektronické databázy ako napr. Sage, JSTOR, ProQuest a literatúru od pôvodných autorov, nie ich interpretácie od iných autorov.

Je potrebné si uvedomiť, že informačná príprava a samotné štúdium literatúry je dlhodobý proces, ktorý sprevádza študenta nielen pri príprave na samotné písanie, ale aj počas neho. Predpokladá sa, napríklad, že autor nevyužije všetky zdroje, ktoré k problematike získal. Z hľadiska kvality je lepšie zbytočný zdroj nepoužiť ako ho nesystematicky do práce zahrnúť a narušiť tak obsahovú stránku práce. Naopak, určite sa vyskytne situácia, keď počas písania študent dohľadáva ďalšie zdroje pre svoju prácu.

1. **Formulácia cieľa práce**

Súčasne s vyhľadávaním literatúry a jej štúdiom by si mal študent stanoviť cieľ práce, ktorý tvorí dôležitú súčasť úvodnej časti práce. Študent formulovaním cieľa presne uvádza, aké činnosti chce vykonať resp. aké závery chce dosiahnuť. Cieľ sa väčšinou formuluje využitím slovies, napr. objasniť, porovnať, analyzovať, zmapovať, vysvetliť atď. Cieľ práce musí byť dostatočne jasne formulovaný a konkrétny, tak, aby bolo možné ho splniť. Odporúča sa vyhnúť všeobecným a neurčitým cieľom ako napr. „objasniť stranícky systém na Slovensku“ alebo „opísať politickú situáciu na Slovensku od roku 1989“. Ciele by mali zachytiť záujem autora o konkrétne závery napr. „analyzovať stranícky systém na Slovensku v rokoch 1994-1998 z hľadiska ideologickej polarizácie“.

Cieľom práce by nemalo byť hľadanie odpovedí na triviálne otázky a prezentácia všeobecne známych faktov, ale pokúsiť sa o nový pohľad na známe informácie, prípadne o použitie cudzích zistení inovatívnym spôsobom, alebo o kombináciu viacerých cudzích zistení do nového, podnetného tvrdenia.

Stanovený cieľ zároveň umožňuje zamerať pozornosť na vhodnú literatúru a tiež vytvoriť konkrétnu osnovu práce. Zo samotného cieľa môže autor odvodiť svoje výskumné problémy v opytovacej forme – využitím otázky. Študentovi sa tak práca zjednodušuje. Ak si presne a výstižne sformuluje otázku, na ktorú bude hľadať odpoveď, ľahšie prispôsobí nielen výber literatúry a jej spracovanie, ale aj pracovný postup a štruktúru práce. Po príprave na písanie a formulovaní cieľa môže študent pristúpiť k samotnej tvorbe textu.

1. **Úvod práce**

V úvode autor vysvetľuje opodstatnenosť výberu témy resp. jej aktuálnosť (napríklad poukázaním na príklady z praxe). Tiež oboznamuje čitateľa s významom, cieľmi a zámermi seminárnej práce. V úvode tiež autor stručne naznačí štruktúru práce a priblíži, čomu sa bude v ďalšom texte venovať. Je dôležité si uvedomiť, že Úvod sa finalizuje resp. definitívne upravuje až v závere tvorby práce. Môže totiž dôjsť k situácii, keď autor ambiciózne formuluje svoje ciele či pracovné postupy, ale počas spracovania problematiky ich nedokáže naplniť. Z toho dôvodu je potrebné nielen počas písania, ale tiež po jeho ukončení revidovať Úvod tak, aby korešpondoval so Záverom. V prípade seminárnych (alebo bakalárskych) prác by mali študenti v Úvode naznačiť aj metódy zberu, spracovania a interpretácie dát. Inými slovami, je vhodné stručne uviesť, z akých zdrojov autor čerpá, akým spôsobom ich spracúva (študuje) a následne interpretuje (prezentuje myšlienky a závery). Študenti zväčša využívajú deskriptívnu (opisnú), historickú, komparatívnu (porovnávaciu), štatistickú a normatívnu metódu, prípadne metódu analýzy dokumentov.

1. **Jadro práce**

Akademický text sa do určitej miery líši od iných druhov textov. Jeho úlohou nie je zaujať pútavým príbehom, ani vyvolať v čitateľovi emócie. Pri tvorbe textu je potrebné prísne sa držať faktov a overených tvrdení. Hodnotenia autora musia byť podoprené argumentmi, pričom motívom autora by malo byť hľadanie objektívnych zistení. Spracovať tému nezaujate je veľmi náročné, každý študent má prirodzene určité hodnoty, postoje a preferencie. V seminárnych, bakalárskych či diplomových prácach sa síce autorovi neodopiera kritické myslenie či prezentácia vlastných názorov, avšak tie musia mať dostatočné odborné a argumentačné zázemie a autorovi by nemal chýbať primeraný nadhľad. Absolútne pravdy a zaužívané stereotypy často nemajú oporu vo faktoch, preto nie je vhodné ich používať (napr. „stranu SMER-SD volia len dôchodcovia“, „moslimovia sú teroristi“ atď.) Pre stavbu Vašej argumentácie a podporu Vašich tvrdení je nevyhnutné využívať myšlienky a argumentáciu iných autorov. Každá myšlienka, nápad či tvrdenie iného autora však musia byť formou citácií (doslovné prevzatie myšlienky iného autora) a parafráz (prerozprávanie myšlienky iného autora vlastnými výrazovými prostriedkami) korektne uvedené, inak sa práca považuje za plagiát, čo je vážne porušenie etických noriem. Citácia by nemala byť dlhšia ako 10 riadkov a mala by vystihovať len jednu myšlienku autora. V neposlednom rade, citácia by mala byť využívaná a umiestňovaná v texte tak, aby nenarušovala logiku alebo plynulosť textu. Akokoľvek, práca študenta by mala byť originálna s vlastnými vetami, a teda nemala by byť len kompilátom prác a myšlienok iných autorov.

**Teoretická časť práce**

Prvá časť jadra práce by mala byť teoretická, čo však neznamená, že autor z povinnosti uvedie niekoľko definícií a členenia skúmaných fenoménov bez zjavného súvisu s rozoberanou problematikou. Teoretická časť by mala tvoriť približne tretinu textu a spĺňať minimálne tri podmienky:

1, autor by mal s definíciami pracovať (kriticky analyzovať, navzájom porovnávať či triediť), nielen ich skratkovito či dokonca pomocou odrážok spísať. Autor v tejto súvislosti vystupuje ako moderátor, ktorý komentuje rôzne vnímania javov či udalostí, ktorým sa v práci venuje.

2, teoretická časť má autorovi pomôcť k plneniu cieľa. Teóriu by mal autor využívať počas skúmania konkrétneho javu (odkazovať na ňu), preto je potrebné zvážiť obsah teoretickej časti. Výsledkom by mal byť teoretický a pojmový rámec, ktorý bude objasňovať a dávať do súvisu jednotlivé premenné (ak ich práca obsahuje).

3, teoretická časť uvádza prehľad teoretických koncepcií, pre ktoré je charakteristická ich zovšeobecniteľnosť. Napríklad, v teoretickej časti autor nerozoberá konkrétne stranícky systém na Slovensku, ale len rôzne koncepcie či definície straníckych systémov od viacerých autorov, ktoré následne využije pri hodnotení konkrétneho straníckeho systému na Slovensku.

Po teoretickej časti už nasleduje rozsiahla časť, ktorá sa venuje konkrétnemu riešeniu zvolenej problematiky s cieľom zodpovedať v Úvode formulované otázky resp. splniť stanovený cieľ práce.

1. **Záver**

V Závere práce autor uvádza zistenia, ku ktorým sa v práci vlastnou činnosťou dopracoval. Zisteniami nie sú závery iných autorov, o ktorých sa študent dočítal v odbornej literatúre. Zistenia by mali byť aspoň pokusom o originálne výsledky skúmania autora, pričom tie tvoria odpoveď na - v úvode položené - (výskumné) otázky. Záver by mal byť z hľadiska obsahu v súlade s Úvodom práce, cieľ práce stanovený na začiatku tvorby práce by mal byť splnený. V Závere môže autor uviesť prekážky, s ktorými sa stretol pri tvorbe práce resp. realizácii výskumu alebo naznačiť možnosti ďalšieho výskumu.

1. **Zoznam použitej literatúry**

Po Závere nasleduje okrem príloh (t.j. hlavne text, grafy, fotografie, ktoré nie je nevyhnutné použiť priamo v texte) už len Zoznam použitej literatúry. Ten je povinnou súčasťou seminárnych, bakalárskych či diplomových prác. Neexistuje odporúčaný počet zdrojov pre jednotlivé typy prác, dôležitá je totiž nielen kvantita, ale aj kvalita použitých informačných zdrojov (napr. využívanie zahraničných zdrojov, recenzovaných článkov

z elektronických databáz). Odporúča sa však, aby sa pri jednotlivých častiach práce či argumentácii nepoužíval len jeden zdroj, keďže je tým obmedzená platnosť a spoľahlivosť záverov. Čím viac kvalitných zdrojov autor použije, tým sú jeho zistenia dôveryhodnejšie a užitočnejšie. Zdroje sú v  Zozname literatúry radené abecedne a uvedené v súlade s príslušnými normami o uvádzaní bibliografických odkazov.

1. **Formálna úprava seminárnych prác**

Nevyhnutnou podmienkou každej seminárnej práce je graficky odlíšený názov práce a meno autora, prípadne titulný list s logom Katedry politológie (príloha č. 1).

Odporúčaný typ písma je Times New Roman, veľkosť 12 a je jednotný v celej práci. Používanie okrasného písma, farebné zvýrazňovanie textu nie je vhodné. Rovnako nie je vhodné používať v texte tučné písmo (okrem nadpisov). Odporúčané nastavenie strany - riadkovanie 1,5; okraje zľava 3,5 cm, sprava 2 cm, zhora  a zdola 2,5 cm, orientácia na výšku, formát A4.[[1]](#footnote-1)

Študent by sa mal pri písaní vyvarovať gramatických chýb. Ak jedna normostrana (1800 znakov vrátane medzier) textu obsahuje viac ako 4 gramatické chyby, je to dôvod na prepracovanie prípadne až odmietnutie seminárnej práce.

1. **Citácie a bibiografické odkazy**

V prípade odkazovania na informačné zdroje, študent pri seminárnej práci používa metódu citovania podľa prvého údaja (priezvisko autora prípadne prvé slovo z názvu diela) a dátumu (rok vydania parafrázovaného resp citovaného dokumentu). Pri citácii autor značí text úvodzovkami a kurzívou, pričom pri označení zdroja uvádza okrem autora myšlienky a roka vydania aj číslo citovanej strany. Ak majú dva alebo niekoľko dokumentov ten istý prvý údaj a rovnaký rok, odlíšia sa malými písmenami (a, b, c, a pod.) za rokom vo vnútri zátvoriek. To isté sa urobí aj v zozname bibliografických

odkazov.[[2]](#footnote-2) Jednotlivé položky v zozname bibliografických odkazov sa uvádzajú v abecednom poradí. Sú usporiadané podľa prvého prvku (údaja), za ktorým nasleduje rok vydania dokumentu. Za ním v prípade potreby nasledujú malé písmená, ktorými sa odlišujú odkazy s rovnakým prvým údajom a rokom vydania.[[3]](#footnote-3)

Príklady odkazovania na informačné zdroje sú uvedené v prílohe č.2.

Zoznam príloh

1. Titulný list s logom Katedry politológie

2. Príklady odkazovania na informačné zdroje

Vypracoval: Mgr. Pavol Struhár

1. Čl. 5, Metodického usmernenia č. 56/2011 o náležitostiach záverečných prác, ich bibliografickej registrácii, uchovávaní a sprístupňovaní [↑](#footnote-ref-1)
2. Čl. 4 Metodického usmernenia č. 56/2011 o náležitostiach záverečných prác, ich bibliografickej registrácii, uchovávaní a sprístupňovaní [↑](#footnote-ref-2)
3. Čl. 4 Metodického usmernenia č. 56/2011 o náležitostiach záverečných prác, ich bibliografickej registrácii, uchovávaní a sprístupňovaní [↑](#footnote-ref-3)